**Tisztelt Konferencia!**

**Hölgyeim és Uraim!**

Köszöntöm a nemzetpolitikai tematikájú, az Emberi Erőforrás Támogatáskezelő és a Magyar Máltai Szeretetszolgálat Egyesület konzorciumában, online formában megrendezett szakmai konferencia valamennyi résztvevőjét. A konferencia célja erdélyi és felvidéki roma közösségek bevonásával megvalósuló társadalomtudományi kutatás módszertani alapjainak összegzése, megvitatása.

Köszönöm a szervezőknek, közreműködőknek, hogy ezt a nagy jelentőséggel bíró szakmai napot megszervezték. Minden bizonnyal egy érdekes, sok oldalról megvilágított, jövő számára is sok hasznot hozó konferenciának leszünk részesei.

Külön köszönöm azt, hogy a járványhelyzet kihívásai közepette is mód nyílhat – igaz, egyelőre még csak online formában – a véleménycserére. Bízunk ugyanakkor abban, hogy a magyar emberek immár esztendeje tartó fegyelmezettsége, a sikeres és eredményes vakcinabeszerzéseknek, és a jól haladó oltási tervnek köszönhetően, lépésről-lépésre megtörténhet a nyitás, és ezzel együtt ismét át, vagy ha úgy tetszik, visszaléphetünk a virtuális világból a személyes kapcsolatok világába.

Megragadom az alkalmat, hogy köszönetet mondjak a Magyar Máltai Szeretetszolgálatnak egyrészt, mert ennek a jelentős projektnek a konzorciumvezetője, másrészt, mert amióta a pandémia felütötte a fejét, áldozatos munkával, nagy szakértelemmel és emberséggel segítenek a rászorulókon, együttműködésükkel hatékonyan járulnak hozzá ahhoz, hogy együtt sikerüljön a járvány leküzdése.

**Tisztelt Hölgyeim és Uraim!**

Az Emberi Erőforrás Támogatáskezelő **konzorciumi együttműködés keretében három projektet** valósít meg európai uniós támogatással a 2014-2020 programozási időszakban.

Közös bennük az, hogy mindhárom projekt célcsoportja a Kárpát-medence területén működő magyar szervezetek, és egyének. **A „Járd végig!” projekt – amely mintegy 1, 6 milliárd forintból valósul meg – célja, hogy**  *„a Kárpát-medencei térségben a köznevelés és felsőoktatás területén, tudástranszferen, jó gyakorlatok megosztásán, együttműködések erősítésén keresztül járuljon hozzá a térség fejlesztéséhez és a társadalmi egyenlőtlenségek felszámolásához.”*

**A második program fiatal önkéntes szakemberek bevonásával erősíti** **a társadalmi együttműködést az ifjúság, az egyházi közösségek és a sport területén** valamint **jó gyakorlatok megosztását szolgáló rendezvényeket szervez**, „Lépj át a határaidon!” címmel, mintegy 1 milliárd forint összegű költségvetéssel.

**A harmadik** – a mai konferencia témája – a *„Hátrányos helyzetű társadalmi csoportok felzárkózásának elősegítése és az ezzel kapcsolatos magyarországi szakmai tudás gyarapítása a Kárpát-medence szomszédos országaival együttműködésben végrehajtott módszertani fejlesztések és tapasztalatcsere által”* címet viseli.

**Ez utóbbi program mintegy 912 millió forint összköltségvetésű. Megszólítottjai a Magyarországon és a Kárpát-medence magyarlakta területein található leghátrányosabb helyzetű településeken élő, elsősorban, roma gyermekek, az ott élő, munkavállalás előtt álló, vagy az iskolarendszerből kiesett fiatal felnőttek, közreműködő önkéntesek, szociális munkások, valamint a telepi roma közösségek vezetői.**

A projekt átfogó célja a hátrányos, illetve halmozottan hátrányos helyzetű társadalmi csoportok (elsősorban romák) felzárkóztatásának elősegítése a Kárpát-medence magyarlakta területein.

**Tisztelt Hölgyeim és Uraim!**

*„Magyarország az egységes magyar nemzet összetartozását szem előtt tartva felelősséget visel a határain kívül élő magyarok sorsáért, elősegíti közösségeik fennmaradását és fejlődését, támogatja magyarságuk megőrzésére irányuló törekvéseiket, egyéni és közösségi jogaik érvényesítését, közösségi önkormányzataik létrehozását, a szülőföldön való boldogulásukat, valamint előmozdítja együttműködésüket egymással és Magyarországgal.”* – olvassuk Magyarország Alaptörvényében.

Az elmúlt tíz esztendőben a magyar kormány sokat tett azért, hogy a magyar nemzet újra egységes legyen. Az idei, 2021-es év a nemzeti újrakezdés éve lesz. Minden, az elmúlt években működő programot, így a roma társadalom felzárkóztatási programokat is, meg kell erősíteni, fel kell újítani, és olyan rendezvényekkel kell kiegészíteni, amelyek elsősorban a gyerekeknek, a fiataloknak és a családoknak szólnak.

Míg 2002 és 2010 között a segélyezésen alapult a kormányzati romapolitika, addig a polgári kormány 2010-től a felzárkóztatásra, az oktatásra, valamint a munkára helyezte és helyezi továbbra is a hangsúlyt. Hosszú távra tervezünk: a felzárkózási stratégiának megfelelően az oktatási, képzési, foglalkoztatási célkitűzések mellett cél a területi hátrányok csökkentése, az egészségügyi fejlesztés, a gyermekjóléti intézkedések és a szemléletformálás.[[1]](#footnote-1)

Engedjék meg, hogy egy példát is hozzak: a gyermekek oktatási esélyteremtő programjaiba eddig 93 ezer ember bevonására került sor, mintegy 61 milliárd forintot használva fel. A foglalkoztatási, képzési és lakhatási programokban 84 ezer ember vett részt, mintegy 75 milliárd forint ráfordítással. Az összefogást jól jellemzi az, hogy mindehhez jelentősen hozzájárultak az önkormányzatok és az egyházak.[[2]](#footnote-2)

**Tisztelt Hölgyeim és Uraim!**

Közös a múltunk, közös a jelenünk, közös a jövők és közösek az értékeink. Van mire büszkék lennünk, van mire építkeznünk. Az elmúlt évszázadok küzdelmei és minden nehézsége dacára megmaradtunk. Együttműködve, képesek vagyunk szembenézni a XXI. század kihívásaival.

E nemzetépítő munkában mindenkire számítunk. Minden szorgos kézre szükség van. Építsünk olyan hazát itt a Kárpát-medencében, amelyre otthonként tekinthetünk mindnyájan.

Ebben a szellemben kívánok hasznos tanácskozást és eredményes munkát a program megvalósítása során. Számíthatnak a Kormány és a Minisztérium támogatására.

**(Köszönöm szíves figyelmüket!)**

1. A roma felzárkózásban kormányzati szinten koncepcióváltás történt, e szerint általában is kell dolgozni a felzárkózáson, de koncentrált feladatokat kell végrehajtani bizonyos településeken - mondta Pintér Sándor belügyminiszter 2020. december 10-én, csütörtökön a parlament magyarországi nemzetiségek bizottságában. „Meghallgatta a Nemzetiségek Bizottsága a belügyminisztert” <https://kormany.hu/hirek/meghallgatta-a-nemzetisegek-bizottsaga-a-belugyminisztert> (megnyitva: 2021. március10.) [↑](#footnote-ref-1)
2. U.o. [↑](#footnote-ref-2)